Komisijos direktyva 2001/39/EB
2001 m. gegužės 23 d.
iš dalies keičianti Tarybos direktyvų 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 2000/82/EB [2], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [3] su paskutiniais pakeitimais, padarytais Direktyva 2000/82/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [4] su paskutiniais pakeitimais, padarytais Direktyva 2000/82/EB, ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [5] su paskutiniais pakeitimais, padarytais Komisijos direktyva 2001/21/EB [6], ypač į jos 4 straipsnio 1 dalies f punktą,
kadangi:
(1) Naujos veikliosios medžiagos azimsulfuronas ir kalcio proheksadionas Komisijos direktyvomis 1999/80/EB [7] ir 2000/50/EB [8] buvo įrašytos į Direktyvos 91/414/EEB I priedą atitinkamai kaip ryžių prieš dygimą herbicidas ir kaip augalų augimo reguliatorius.
(2) Medžiagos buvo įtrauktos į Direktyvos 91/414/EEB I priedą, remiantis informacijos, pateiktos apie numatomus naudojimo atvejus, įvertinimu.
(3) Prieš įtraukiant medžiagas į Direktyvos 91/414/EEB I priedą kai kurios valstybės narės jas leido laikinai naudoti pagal direktyvos 8 straipsnio 1 dalį. Medžiagas įtraukus į I priedą, tos valstybės narės pagal direktyvos 4 straipsnį leido naudoti kelis šių medžiagų turinčius augalų apsaugos produktus ir nustatė laikinas didžiausios likučių koncentracijos vertes, kaip to reikalauja 4 straipsnio 1 dalies f punktas. Kaip numatyta direktyvoje, apie tas koncentracijos vertes ir informaciją, kuria jos buvo pagrįstos, buvo pranešta Komisijai. Ši informacija ir duomenys, gauti iš kitų šaltinių, yra iš naujo apsvarstyti ir jų pakanka nustatyti kai kurias didžiausios likučių koncentracijos (DLK) vertes. Jei nėra Bendrijos didžiausios likučių koncentracijos verčių ar laikinųjų DLK verčių, valstybės narės pagal direktyvos 4 straipsnio 1 dalies f punktą prieš išduodamos leidimus, nustato nacionalines laikinąsias didžiausios likučių koncentracijos vertes. Atsižvelgiant į Direktyvos 86/363/EEB 5 straipsnį, tai taip pat taikoma laikinoms gyvūninių produktų DLK vertėms, jei produktai, kuriuose yra veikliosios medžiagos likučių, galėtų būti naudojami kaip gyvūnų pašaras.
(4) Prieš įtraukiant azimsulfuroną ir kalcio proheksadioną į Direktyvos 91/414/EEB I priedą, jų techninis ir mokslinis įvertinimas buvo baigtas 1999 m. liepos 2 d. ir 2000 m. birželio 16 d., pateikus Komisijos azimsulfurono ir kalcio proheksadiono ekspertizės ataskaitas. Šiose ekspertizės ataskaitose nustatyta azimsulfurono leistinoji paros dozė (LPD) yra 0,1 mg/kg b.m./parą, kalcio proheksadiono - 0,2 mg/kg b.m./parą. Maisto produktų, apdorotų azimsulfuronu ir kalcio proheksadionu, poveikis per visą vartotojų gyvenimą buvo įvertintas ir apskaičiuotas pagal Bendrijos metodikas ir nusistovėjusią praktiką, atsižvelgiant į Pasaulio sveikatos organizacijos paskelbtas rekomendacijas [9] ir Augalų mokslinio komiteto nuomonę [10] apie šiuos metodus. Yra apskaičiuota, kad naudojant didžiausios likučių koncentracijos vertes, nustatytas šioje direktyvoje, šios LPD vertės nebus viršytos.
(5) Įvertinant ir aptariant azimsulfurono ir kalcio proheksadiono įtraukimą į Direktyvos 91/414/EEB I priedą, nebuvo pastebėta jokio ūmaus toksiško poveikio, kad reikėtų nustatyti ūmaus poveikio etaloninę dozę.
(6) Siekiant užtikrinti, kad vartotojas būtų tinkamai apsaugotas nuo veikimo likučiais, esančiais ant produktų arba produktuose, kuriems leidimo naudoti nėra, visiems tokiems produktams, kuriems taikomos Direktyvos 86/362/EEB, 86/363/EEB ir 90/642/EEB, būtų protinga nustatyti didžiausią likučių koncentracijos vertę, atitinkančią apatinę analizinio nustatymo ribą. Tokių laikinųjų didžiausios likučių koncentracijos verčių nustatymas Bendrijos lygiu valstybėms narėms netrukdo azimsulfuronui ir kalcio proheksadionui nustatyti laikinąsias didžiausias likučių koncentracijos vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų laikotarpio turėtų pakakti kitiems azimsulfurono ir kalcio proheksadiono naudojimo atvejams nustatyti. Pasibaigus šiam laikui, laikino didžiausios likučių koncentracijos vertės turėtų tapti galutinėmis.
(7) Apie priemones, numatytas šioje direktyvoje, buvo pranešta Pasaulio prekybos organizacijai ir į gautas pastabas buvo atsižvelgta. Komisija galėtų ištirti galimybę nustatyti tam tikrų pesticidų ir kultūrų derinių didžiausios likučių koncentracijos verčių importo tolerancijas, jei būtų pateikti priimtini duomenys.
(8) Atsižvelgta į Augalų mokslinio komiteto nuomones, ypač į jo patarimus ir rekomendacijas dėl pesticidais apdorotų maisto produktų vartotojų apsaugos.
(9) Priemonės, numatytos šioje direktyvoje, atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Į Direktyvos 86/362/EEB II priedo A dalį įrašomos šios eilutės:
Pesticidų likutis | Didžiausia koncentracija (mg/kg) |
| |
Azimsulfuronas | 0,02 | Grūdinės kultūros |
Proheksadionas (proheksadionas ir jo druskos, išreikštos proheksadionu) | 0,2 | Kviečiai ir avižos |
0,05 | Kitos grūdinės kultūros |
2 straipsnis
Į Direktyvos 86/363/EEB II priedo B dalį įrašoma ši eilutė:
Pesticidų likutis | Didžiausia koncentracija (mg/kg) |
Mėsos, įskaitant riebalus, mėsos gaminių, subproduktų ir gyvulinių riebalų, išvardytų I priede, kurių KN kodai 0201, 0202, 0203, 0204, 02050000, 0206, 0207, ex0208, 020900, 0210, 160100 ir 1602 | Pieno ir pieno produktų, išvardytų I priede, kurių KN kodai 0401, 0402, 040500 ir 0406 | Šviežių kiaušinių su lukštu, paukščių kiaušinių ir kiaušinių trynių, išvardytų I priede, kurių KN kodai 040700 ir 0408 |
Proheksadionas (proheksadionas ir jo druskos, išreikštos proheksadionu) | 0,05 | 0,01 | 0,05 |
3 straipsnis
Direktyvos 90/642/EEB II priedas papildomas skiltimis su antrašte "Azimsulfuronas" ir "Proheksadionas (proheksadionas ir jo druskos, išreikštos proheksadionu)", pateiktomis šios direktyvos priede.
4 straipsnis
Valstybės narės priima įstatymus ir kitus teisės aktus, kurie, įsigalioję iki 2001 m. gruodžio 31 d, įgyvendina šią direktyvą. Apie tai jos nedelsdamos praneša Komisijai.
Šias priemones jos taiko nuo 2002 m. sausio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2001 m. gegužės 23 d.